ગુંજન ફલેમબૉયન્ટ આર્ટીસ્ટ. સુંદર અવાજનો માલિક. એનું પોતાનું રૉક બેન્ડ અને દેશ-પરદેશમાં રૉક-શૉ કરે. અનલિમિટેડ ફેન-ફોલોઇંગ. મોટે ભાગે છોકરીઓ, આખો દિવસ ગુંજનનો ફોન ચાલુ જ હોય. ગર્લ્સનો ફેવરિટ રૉક-સ્ટાર. વાઇફ શાઈનાને આનો કોઇ વાંધો નહોતો. શાઈનાના પેરન્ટ્‌સ ક્યારેક ટકોર કરતા કે ‘બેટા, જરા મેરેજ લાઇફમાં ધ્યાન આપ.’ પણ શાઈના બધાને કહેતી કે ‘હું તો ઓપન માઇન્ડની છું. આઇ ડૉન્ટ માઇન્ડ ઇફ માય હસબન્ડ ગોઝ વીથ અધર ફિમેલ્સ...’ લોકોને આ સાંભળી શૉક લાગતો પણ સાથે આશ્ચર્યની આંખો પહોળી થઇ જતી. ‘જબરી મૉડર્ન વાઇફ છે શાઈના’... આ સાંભળીને શાઈના પણ ખુશ થઈ જતી અને મોડર્ન હોવાની મનોમન મજા માણતી. દિવસો સુધી ગુંજન ઘરની બહાર રહેતો. શાઈનાનો ‘લાઇફ-કૉલ’ વેઇટીંગમાં જ રહેતો કારણ કે ગુંજન અન્ય ‘કૉલ’ પર વ્યસ્ત રહેતો. પણ ગઇ રાત્રે તો હદ થઇ ગઇ હતી. ગુંજન અને સુજાતા એક સાથે એના જ બેડરૂમમાં હતા. પોતાની જ બેસ્ટ ફ્રેન્ડને પોતાના હસબન્ડ સાથે બેડમાં એક જ ક્વિલ્ટની નીચે જોઇ શકે એટલી મોડર્ન નહોતી શાઈના...